โฆษกกระทรวงการคลัง ย้ำผู้ลงทะเบียนบัตรสวัสดิการแห่งรัฐรอบใหม่จะต้องมีคุณสมบัติตามที่กำหนด พร้อมเชิญชวนประชาชนลงทะเบียน ได้ตั้งแต่วันนี้(5 ก.ย. 65) ถึง 19 ตุลาคม 2565
นายพรชัย ฐีระเวช ผู้อำนวยการสำนักงานเศรษฐกิจการคลัง โฆษกกระทรวงการคลัง เปิดเผยว่า การลงทะเบียนบัตรสวัสดิการแห่งรัฐรอบใหม่มีการเพิ่มเติมในเรื่องคุณสมบัติของผู้ลงทะเบียน โดยนำคุณสมบัติรายได้ของครอบครัวและหนี้สินเข้ามาร่วมพิจารณาด้วย ได้แก่ ต้องมีสัญชาติไทย มีอายุตั้งแต่ 18 ปีบริบูรณ์ขึ้นไป ไม่เป็นภิกษุ สามเณร นักพรต หรือนักบวช ผู้ต้องขัง ผู้ถูกกักกัน ผู้ต้องกักขัง บุคคลที่อยู่ในสถานสงเคราะห์ของหน่วยงานของรัฐ ข้าราชการ พนักงานราชการ พนักงาน ลูกจ้าง เจ้าหน้าที่ หรือผู้ปฏิบัติงานในหน่วยงานของรัฐ และจะต้องไม่มีรายได้เกิน 100,000 บาทต่อคนต่อปี ในช่วงระยะเวลาใดเวลาหนึ่ง และหากผู้ลงทะเบียนมีครอบครัวที่ถูกต้องตามกฎหมาย รายได้เฉลี่ยครอบครัวต้องไม่เกิน 100,000 บาทต่อคนต่อปี รวมถึงทรัพย์สินทางการเงินต้องไม่เกิน 100,000 บาทต่อคน ไม่มีบัตรเครดิต หรือมีกรรมสิทธิ์ในอสังหาริมทรัพย์ในช่วงระยะเวลาใดเวลาหนึ่ง อย่างไรก็ตามจะมีการยกเว้นเรื่องเงินกู้เพื่อที่อยู่อาศัยต้องไม่เกิน 1.5 ล้านบาท และเงินกู้สำหรับรถยนต์ต้องไม่เกิน 1 ล้านบาททั้งนี้ ผู้ที่มีบัตรสวัสดิการแห่งรัฐอยู่แล้วต้องจะต้องลงทะเบียนใหม่เพื่อทำการคัดกรองอีกครั้ง และประชาชนที่สนใจสามารถลงทะเบียนได้ ตั้งแต่วันนี้ (5 ก.ย. 65) ถึง 19 ตุลาคม 2565 ที่เว็บไซต์ บัตรสวัสดิการแห่งรัฐ.mof.go.th หรือหน่วยงานรับลงทะเบียน 7 หน่วยงาน ได้แก่ ธนาคารออมสิน ธนาคารกรุงไทย จำกัด (มหาชน) สำนักงานคลังจังหวัดทั้ง 76 จังหวัดทั่วประเทศ สังกัดกรมบัญชีกลาง ที่ว่าการอำเภอทั้ง 878 อำเภอทั่วประเทศ ภายใต้กระทรวงมหาดไทย สำนักงานเขตกรุงเทพมหานครทั้ง 50 เขต ศาลาว่าการเมืองพัทยา เมืองพัทยา รวมจุดรับลงทะเบียนไม่น้อยกว่า 7,000 จุด ทั่วประเทศ